Maatietopalvelu

Kyselyvastaus

**Asiakirjan tunnus:** KT1060

**Päivämäärä**: 8.5.2025

**Julkisuus:** Julkinen

**Ukraina / Lähisuhdeväkivalta, viranomaisapu ja turvakodit**

**Ukraine / Intimate partner violence, official support and shelters**

Kysymykset

1. Miten Ukrainan lainsäädäntö suhtautuu lähisuhdeväkivaltaan?
2. Onko Ukrainassa saatavilla viranomaisapua tai muuta tukea lähisuhdeväkivaltatilanteisiin?
3. Onko Ukrainassa toiminnassa olevia turvakoteja lähisuhdeväkivallasta kärsiville henkilöille?

Questions

1. How does the Ukrainian legislation address intimate partner violence?
2. Is there official or other kind of support available in Ukraine for situations of intimate partner violence?
3. Are there shelters for people affected by intimate partner violence operating in Ukraine?

# Miten Ukrainan lainsäädäntö suhtautuu lähisuhdeväkivaltaan?

Ukraina ratifioi naisiin kohdistuvan väkivallan ja perheväkivallan ehkäisemisestä ja torjumisesta tehdyn Euroopan neuvoston yleissopimuksen eli Istanbulin sopimuksen kesäkuussa 2022.[[1]](#footnote-1) YK:n tasa-arvojärjestö UN Women arvioi tasa-arvoa koskevan Pekingin julistuksen ja toimintaohjelman kansallisen täytäntöönpanon arviointiraportissaan vuosien 2020–2024 aikana, että Ukraina on viimeisen viiden vuoden aikana vahvistanut merkittävästi oikeudellisia puitteitaan sukupuolittuneen väkivallan uhrien suojelemiseksi ja rikoksentekijöiden saattamiseksi vastuuseen muun muassa ratifioimalla Istanbulin sopimuksen, muuttamalla voimassa olevia lakejaan ja laajentamalla tukipalveluja.[[2]](#footnote-2)

Perheväkivalta[[3]](#footnote-3) kriminalisoitiin Ukrainassa vuonna 2019 rikoslakiin tehtyjen muutosten myötä.[[4]](#footnote-4) Seuraamuksista perheväkivaltatapauksissa säädetään rikoslaissa[[5]](#footnote-5) ja hallinnollisia rikkomuksia käsittelevässä laissa[[6]](#footnote-6).[[7]](#footnote-7) Ukrainan rikoslain 126-1 §:ssä säädetään perheväkivallasta, joka on tahallista ja järjestelmällistä fyysistä, psyykkistä tai taloudellista väkivaltaa, joka kohdistuu puolisoon tai entiseen puolisoon tai muuhun henkilöön, jonka kanssa tekijä on (oli) perhesuhteessa tai läheisessä suhteessa ja joka johtaa fyysiseen tai psyykkiseen kärsimykseen, terveyden häiriöihin, työkyvyn menetykseen, emotionaaliseen riippuvuuteen tai uhrin elämänlaadun heikkenemiseen.[[8]](#footnote-8) Rangaistuksena on enintään 2 vuotta vankeutta tai lievempiä rangaistumuotoja, kuten yhdyskuntapalvelua.[[9]](#footnote-9) Ukrainalaisen naislakimiesten JurFem-järjestön vuonna 2022 julkaiseman artikkelin mukaan rikoslain 126-1 §:ssä tarkoitetun väkivallan systemaattisuuden vaatimus tarkoittaa korkeimman oikeuden vuoden 2021 tulkintaan perustuen, että rikosoikeudellisen vastuun muodostumiseen 126-1 §:n perusteella tarvitaan kolme dokumentoitua väkivaltatapausta.[[10]](#footnote-10) Amnesty International kritisoi systemaattisuuden vaatimusta lainkohdassa ja sanoo sen vaarantavan onnistuneen syytteeseenpanon perheväkivaltatapauksissa.[[11]](#footnote-11) Rikoslain 91-1§:ssä säädetään perheväkivaltaan syyllistyneisiin henkilöihin sovellettavista rajoitustoimenpiteistä.[[12]](#footnote-12) Näihin kuuluu muun muassa kielto oleskella yhteisessä asuinpaikassa perheväkivaltaa kokeneen henkilön kanssa.[[13]](#footnote-13) Rikoslain 390-1 §:ssä säädetään useista toimenpiteistä sellaisia henkilöitä vastaan, jotka eivät vapaaehtoisesti suostu rajoittaviin toimenpiteisin.[[14]](#footnote-14) Hallinnollisia rikkomuksia käsittelevän lain 173-2 §:n mukaan perheväkivallasta tai sukupuolittuneesta väkivallasta, joka ei aiheuttanut fyysistä haittaa mutta joka on johtanut tai voinut johtaa uhrin fyysisen tai psyykkisen terveyden vahingoittamiseen, säädetään hallinnollinen rangaistus. Rangaistuksena on sakko, yhdyskuntapalvelua tai hallinnollinen pidätys.[[15]](#footnote-15)

Hallinnollisia rikkomuksia koskevaa lakia muutettiin vuonna 2024 vastaamaan Istanbulin sopimuksen vaatimuksia.[[16]](#footnote-16) YK:n tasa-arvojärjestö UN Womenin mukaan uusi laki[[17]](#footnote-17) on ”merkittävä askel eteenpäin” sukupuolittuneen väkivallan ja perheväkivallan ehkäisyssä ja väkivallasta selvinneiden, mukaan lukien lasten, suojelumekanismien vahvistamisessa.[[18]](#footnote-18) Uusi laki ottaa Istanbulin sopimuksen mukaisesti käyttöön erillisen säännöksen koskien sukupuolittunutta väkivaltaa[[19]](#footnote-19) ja sisältää uuden pykälän koskien hallinnollista vastuuta seksuaalisesta häirinnästä.[[20]](#footnote-20) Joulukuussa 2024 voimaan astuneiden lakimuutosten myötä perheväkivaltaan liittyvää hallinnollista rikosta ei voida enää pitää vähäpätöisenä eikä syylliseksi todettu voi enää välttyä vähäpätöisyyden vuoksi rangaistukselta.[[21]](#footnote-21) Aikaa, jonka kuluessa tuomioistuimen tulee rikoksen tekopäivän jälkeen päättää hallinnollisen rangaistuksen määräämisestä perheväkivaltatapauksissa, pidennettiin kolmesta kuuteen kuukauteen.[[22]](#footnote-22) Tämä antaa lisää aikaa tapauksista raportoimiseen, todisteiden keräämiseen ja perusteellisen tutkinnan takaamiseen. Rikoksentekijöiden, joille on määrätty kiireellinen lähestymiskielto, tulee ilmoittaa poliisille väliaikaisesta asuinpaikastaan päivän kuluessa lähestymiskiellon määräämisestä, minkä on tarkoitus parantaa rikoksentekijän valvontaa. Lakimuutosten jälkeen 14–18-vuotiaat nuoret ovat samanlaisessa hallinnollisessa vastuussa perheväkivallasta kuin täysi-ikäiset. Lakiin tehtiin myös muita muutoksia esimerkiksi koskien rikoksentekijöiden ohjaamista heille tarkoitettuihin ohjelmiin.[[23]](#footnote-23)

Vuonna 2018 Ukrainassa tuli voimaan laki perheväkivallan ehkäisemisestä ja torjumisesta[[24]](#footnote-24). Laissa hahmotellaan valtion politiikan keskeiset suuntaviivat väkivallan torjunnassa. Näitä ovat väkivallan ehkäiseminen, tehokas reagointi väkivaltatapauksiin, väkivallan uhrien suojelu ja tukeminen sekä väkivallantekojen asianmukainen tutkinta ja tekijöiden syytteeseenpano. Laissa myös täsmennetään perheväkivallan määritelmä, listataan elimet, joilla on valtuudet torjua väkivaltaa ja auttaa uhreja, ja hahmotellaan yleisiä toimenpiteitä väkivallan ehkäisemiseksi.[[25]](#footnote-25) Laissa on lista erityisistä toimenpiteistä väkivallan torjumiseksi, joita viranomaiset voivat käyttää reagoidakseen perheväkivaltatapauksiin. Näitä toimenpiteitä ovat poliisin välittömästi määräämä kiireellinen lähestymiskielto akuuteissa henkeen tai terveyteen kohdistuvissa perheväkivaltatapauksissa ja tuomioistuimen 72 tunnin sisällä määräämä lähestymiskielto. Kiireellinen lähestymiskielto on voimassa enintään 10 päivää. Tuomioistuimen määräämä lähestymiskielto on voimassa 1–6 kuukautta, ja sitä voidaan pidentää 6 kuukautta. Muita toimenpiteitä ovat väkivallantekijän lisääminen poliisin toimesta ennaltaehkäisevään rekisteriin ja poliisin ennaltaehkäisevä toiminta väkivallantekijän kanssa. Lisäksi väkivallantekijä voidaan määrätä 3–12 kuukautta kestävään koulutukselliseen ohjelmaan, jonka tarkoitus on muun muassa muuttaa tekijän käytöstä ja muodostaa uusi ei-väkivaltainen psykologinen käyttäytymismalli ihmissuhteisiin. Uhreilla on myös oikeus korvauksiin materiaalisista ja moraalisista vahingoista, ilmaiseen lääketieteelliseen, sosiaaliseen ja psykologiseen apuun sekä ilmaiseen oikeusapuun.[[26]](#footnote-26)

Danish Refugee Council -järjestön julkaisemassa yhteenvetokatsauksessa huomautetaan, että rikoslaki ja hallinnollisia rikkomuksia käsittelevä laki eivät sisällä seksuaalista väkivaltaa osana perheväkivallan määrittelyä. Seksuaalisesta väkivallasta säädetään erikseen. Laissa perheväkivallan ehkäisemisestä ja torjumisesta perheväkivalta määritellään fyysiseksi, seksuaaliseksi, psyykkiseksi tai taloudelliseksi väkivallaksi.[[27]](#footnote-27)

# Onko Ukrainassa saatavilla viranomaisapua tai muuta tukea lähisuhdeväkivaltatilanteisiin?

Ukrainan sosiaalipolitiikasta vastaavan ministeriön (ukr. Міністерство соціальної політики України; translit. Ministerstvo sotsialnoji polityky Ukrajiny) sivuston mukaan Ukraina on luomassa ja laajentamassa erikoistuneita uhrien tukipalveluita ehkäistäkseen ja vastustaakseen perheväkivaltaa ja sukupuolittunutta väkivaltaa. Sivuston mukaan maassa toimii muun muassa sosiaalista ja psykologista apua tarjoavia päiväkeskuksia, sosiaalista ja psykologista neuvontaa perheväkivallan ja sukupuolittuneen väkivallan uhreille tarjoavia erikoistuneita palveluja, liikkuvia sosiaalisen ja psykologisen avun tiimejä, puhelinpalvelukeskuksia / neuvontapuhelimia sekä muita laitoksia tai instituutiota, jotka tarjoavat uhreille apua, mukaan lukien sosiaaliasuntoja, sosiaalisen ja psykologisen avun keskuksia, resursseja sovinnontekoon, korjaus- ja kuntoutusohjelmakeskus sekä anonyymejä lääketieteellisiä ja psykologisia ensiapupisteitä. Yhteistyössä YK:n väestörahasto UNFPAn (United Nations Population Fund) kanssa ja ulkomaisella rahoituksella 53 kaupunkiin ja yhteisöön on perustettu 230 erikoistunutta uhrien tukipalvelua osana “Perheväkivallasta vapaat kaupungit ja yhteisöt” -projektia.[[28]](#footnote-28)

YK:n pakolaisasiain valtuutetun toimisto UNHCR (United Nations High Commissioner for Refugees) esittelee Ukrainan valtion ja sen yhteistyökumppanien sukupuolittuneen väkivallan uhreille tarjoamia palveluita. UNHCR:n mukaan Ukrainan poliisin liikkuvilla operatiivisilla yksiköillä on valtuudet auttaa perheväkivallan tai sukupuolittuneen väkivallan uhreja. Lisäksi poliisi voi ohjata uhreja lääketieteellisiin ja psykososiaalisiin palveluihin sekä turvakoteihin tilapäismajoitukseen. Tarvittaessa uhrit voivat myös ottaa yhteyttä poliisilaitoksiin ja piiripoliiseihin tai paikallispoliiseihin. Valtion neuvontapuhelin tarjoaa ympärivuorokautista neuvontaa ja ohjausta perheväkivallan, muun sukupuolittuneen väkivallan, lapsiin kohdistuvan väkivallan ja ihmiskaupan uhreille tai niille, jotka ovat alttiina tällaiselle uhalle. Väkivallasta selvinneet, jotka eivät halua tehdä rikosilmoitusta poliisille, voivat saada apua neuvontapuhelimen kautta. Survivor Relief Center -keskukset on perustettu vastaamaan meneillään olevan sodan haasteisiin. Asiantuntijat tarjoavat sosiaalista, psykologista, oikeudellista apua tai neuvontaa luottamuksellisesti yhdessä paikassa kenelle tahansa avuntarvitsijalle, mukaan lukien maansisäisille pakolaisille. La Strada -järjestön perheväkivallan, ihmiskaupan ja sukupuoleen perustuvan syrjinnän päivystysnumero toimii ympärivuorokautisesti tarjoten psykologista ja oikeudellista apua, neuvontaa sukupuolittuneen väkivallan uhreille tarjottavista palveluista sekä ohjausta.[[29]](#footnote-29) Puhelut ovat ilmaisia, anonyymeja ja luottamuksellisia. La Strada -järjestö tarjoaa konsultaatiota päivystysnumeron lisäksi Skypen, Facebookin, Telegramin ja sähköpostin kautta.[[30]](#footnote-30)

Sosiaalipolitiikasta vastaavan ministeriön mukaan maassa toimii myös perheväkivallan uhreille ilmaista oikeusapua tarjoava päivystysnumero ja lasten ja nuorten kansallinen päivystysnumero.[[31]](#footnote-31) Lisäksi YK:n pakolaisasiain valtuutetun toimiston yhteistyökumppanit Rokada (ukr. Рокада), The Tenth of April (ukr. Десяте квітня), Nehemia (ukr. Неємія) ja Light of Hope (ukr. Світло Надії) tarjoavat ilmaista konsultaatiota ja apua sukupuolittuneen väkivallan uhreille Ukrainan eri alueilla.[[32]](#footnote-32)

Venäjän hyökkäyksen vaikutus lähisuhdeväkivaltaan ja viranomaissuojeluun

Yhdysvaltain ulkoasiainministeriön (USDOS) vuoden 2023 tapahtumia käsittelevässä ihmisoikeusraportissa kerrotaan, että La Strada -järjestön mukaan Venäjän hyökkäys Ukrainaan johti sukupuolittuneen väkivallan kasvuun koko maassa. Ihmisoikeusjärjestöjen mukaan väkivallan lisääntyminen johtui konfliktia pakenevien maan sisäisesti siirtymään joutuneiden pakolaisten ja taisteluista palaavien sotilaiden kokemasta posttraumaattisesta stressistä.[[33]](#footnote-33) Human Rights Watch -järjestön vuotta 2024 koskevan Ukraina-raportin mukaan sota on lisännyt lähisuhdeväkivallan riskiä. Perheväkivaltatapausten määrä kasvoi vuonna 2024 36 %. Väkivallantekijöistä 60 % oli taisteluista palaavia miehiä.[[34]](#footnote-34) Vuonna 2024 Harkovan, Hersonin, Mykolajivin, Sumyn ja Zaporižžjan aiemmin miehitetyillä ja niiden läheisillä alueilla lähisuhdeväkivalta ja muut perheväkivaltatapaukset kaksikertaistuivat. Kotiin palaavien sotaveteraanien raportoidaan syyllistyvän kasvavassa määrin lähisuhdeväkivaltaan.[[35]](#footnote-35) Ukrainan sisäministeriön tietojen mukaan vuonna 2023 poliisin rekisteröimien perheväkivaltatapausten määrä kasvoi 20 % ja perheväkivaltarikosten määrä 80 %. Hallinnollisia rikkomuksia havaittiin 36 % enemmän.[[36]](#footnote-36) Ukrainan pääsyyttäjän tietojen mukaan vuoden 2024 lokakuussa hallinnollisten ja rikokseksi rekisteröityjen perheväkivaltatapausten määrä oli kasvanut 80 % verrattuna edellisvuoden samaan ajanjaksoon.[[37]](#footnote-37) UNFPA:n edustaja Massimo Diana kertoo The Guardian -uutissivuston artikkelissa raportoitujen tapausten olevan vain jäävuoren huippu sillä perheväkivalta oli Ukrainassa ”hyvin tunnettu salaisuus” jo ennen sotaa, mutta sota-ajan stressitekijät lisäävät väkivallan riskiä. International Medical Corps -järjestön edustaja toteaa artikkelissa, että naiset raportoivat epätodennäköisemmin sotaveteraanien tekemästä väkivallasta.[[38]](#footnote-38) Lakimies ja perheväkivallan uhreja avustavan keskuksen perustaja Halyna Fedkovych kertoo the Fuller Project -uutissivustolla 11.12 2023 julkaistussa artikkelissa, että sotilaiden tekemä väkivalta on stigmatisoitu, minkä vuoksi naisten on vaikea ilmoittaa siitä.[[39]](#footnote-39)

USDOS:n raportissa todetaan, että ihmisoikeusjärjestöjen mukaan viranomaisten kyky tunnistaa ja raportoida perheväkivaltatapauksista on rajallinen. Ihmisoikeusjärjestöt ovat raportoineet, että poliisi ei useinkaan pysty tehokkaasti valvomaan perheväkivaltaan ja seksuaalirikoksiin liittyvien lakien noudattamista.[[40]](#footnote-40) Naisten lakimiesjärjestö Jurfemin jäsenen Taisia Rubanyakin mukaan Venäjän Ukrainaan kohdistaman hyökkäyksen jälkeen pyynnöt lähestymiskieltojen määräämiseksi ovat pudonneet kolmanneksella edellisvuoteen verrattuna ja tuomioiden määrä on puolittunut. Hänen mukaansa tuomioistuimet eivät ole enää yhtä aktiivisia suojelemaan perheväkivallan uhreja.[[41]](#footnote-41) Halyna Fedkovychin mukaan suurimassa osassa tapauksia tuomioistuimet lopettavat perheväkivaltatapausten käsittelyn eivätkä ne tuomitse väkivallantekijöitä vedoten siihen, että nämä ovat sotilaita ja etteivät uhrit kärsineet suurta vahinkoa.[[42]](#footnote-42) Sisäministeriön tietojen mukaan vuonna 2023 perheväkivaltaan liittyvistä rikoksista ja muista tapahtumista rekisteröitiin 291 400 ilmoitusta ja raporttia. Näistä 163 000 tapauksessa lopputuloksena oli hallinnollinen rangaistus ja 6 700 tapauksessa seurauksena oli rikosoikeudellinen syyte.[[43]](#footnote-43)

Institute for war & peace reporting (IWPR) -sivustolla heinäkuussa 2022 julkaistussa artikkelissa kerrotaan asiantuntijoiden varoittaneen, että Venäjän täysimittainen hyökkäys on lisännyt perheväkivallan riskiä ja vaikeuttanut palveluiden tarjoamista väkivallasta selvinneille. IWPR:n artikkelin mukaan sosiaalipalvelut ovat vaikeuksissa liikekannallepanon ja siviilien evakuoinnin vuoksi. Vaikeus päästä miehitetyille alueille, rajalliset mahdollisuudet auttaa ihmisiä sota-alueella ja infrastruktuurin puute vaikeuttavat tilannetta.[[44]](#footnote-44) Laadukkaita sukupuolittuneeseen väkivaltaan liittyviä palveluita, kuten psykososiaalista ja oikeudellista apua, ei ole saatavilla kaikkialla. Saatavuus on erityisen heikkoa maaseudulla ja syrjäisillä alueilla.[[45]](#footnote-45) YK:n tasa-arvojärjestön vuonna 2024 julkaistussa raportissa kiinnitetään huomioita useisiin haasteisiin sukupuolittuneen väkivallan uhrien tukemisessa, kuten henkilöstöpulaan erikoistuneissa palveluissa. Yleinen henkilöstövaje on 23 %, psykologien osalta henkilöstövaje on 26 %, ja sosiaalityöntekijöistä puuttuu 41 %. Vuonna 2023 19 % kotitalouksista ilmoitti, että heidän alueellaan ei ole lainkaan hätäkeskuspalveluita, ja 56 % ei tiennyt, onko tällaisia palveluita saatavilla. Naisten luottamus poliisilta saatavaan suojeluun on myös pudonnut, mikä korostaa raportin mukaan tarvetta tehokkaampiin toimiin sukupuolittuneeseen väkivaltaan puuttumisessa.[[46]](#footnote-46)

# Onko Ukrainassa toiminnassa olevia turvakoteja lähisuhdeväkivallasta kärsiville henkilöille?

Ukrainan kansallisen sosiaaliviranomaisen sivustolta löytyvän 1.4.2025 päivätyn tilanteen mukaan maassa on 59 turvakotia ja 108 kriisihuonetta. Turvakoteja ja kriisihuoneita on lähes kaikilla Ukrainan alueilla. Ternopilin, Donetskin ja Tšernihivin alueilla ei ole lainkaan turvakotia, Luhanskin alueella ei ole turvakotia eikä kriisihuonetta.[[47]](#footnote-47) Turvakodit tarjoavat mahdollisuuden ympärivuorokautiseen majoitukseen enintään 90 päivän ajaksi ja kriisihuoneet tarjoavat ympärivuorokautisen majoituksen enintään 10 päiväksi.[[48]](#footnote-48) UNFPAn 1.10.2024 -31.12.2024 välisen ajanjakson kattavan alueellisen tilanneraportin mukaan maassa on 45 UNFPAn tukemaa kriisihuonetta[[49]](#footnote-49) ja 20 järjestön tukemaa turvakotia.[[50]](#footnote-50)

Vox Ukraine -sivuston toukokuussa 2024 julkaisemassa artikkelissa todetaan, että turvakotien määrä maassa on riittämätön. Istanbulin sopimuksen mukaan turvakoteja tulisi olla 1 noin 10 000 henkeä kohden, mikä tarkoittaisi Ukrainassa noin 3 000 turvakotia.[[51]](#footnote-51) Rubryka-uutissivuston 24.1.2023 julkaisemassa artikkelissa mainitaan, että perheväkivallan uhrien auttamiseen erikoistuneet palvelut, mukaan lukien turvakodit ja kriisihuoneet, toimivat pääosin isoissa kaupungeissa ja alueellisissa keskuksissa. Pienissä asutuskeskuksissa tilanne on huonompi.[[52]](#footnote-52) HIAS-järjestön vuonna 2025 julkaiseman tarvearvioraportin mukaan maan kaakkoisosassa sijaitsevan Zaporižžjan alueella (pois lukien Venäjän miehittämät alueet) sekä kriisihuone että turvakoti sijaitsevat Zaporižžjan kaupungissa, minkä vuoksi maaseudulla asuvat naiset jäävät ilman riittävää tukea. Palvelut Zaporižžjan kaupungissa kattavat koko 1,6 miljoonan hengen alueen.[[53]](#footnote-53) Sumyn alueella tilanne on saavutettavuuden suhteen samanlainen kuin Zaporižžjan alueella, maaseudulla asuvilla naisilla ja tytöillä on vähäinen tai olematon pääsy palveluihin.[[54]](#footnote-54)

Julkisista lähteistä löytyy tietoja yksittäisten turvakotien tarjoamista palveluista. Toivon valo (ukr. Світло Надії, translit. Svitlo Nadiji) -järjestö ylläpitää Pultavan kaupungissa keski-Ukrainassa naisten turvakotia, joka tarjoaa tilapäismajoitusta, psykologista ja oikeudellista apua, sosiaali- ja kotitalouspalveluita, lääketieteellisiä ja ennaltaehkäiseviä palveluita, sosiaalista tukea sekä neuvontaa naisille.[[55]](#footnote-55) Länsi-Ukrainassa H'otyn-nimisessä kaupungissa avattiin joulukuussa 2022 seksuaali- ja sukupuolittuneen väkivallan uhreille tarkoitettu turvakoti. Väkivaltaa kokeneille naisille ja lapsille tarkoitettu turvakoti tarjoaa psykologista ja oikeudellista apua sekä tukea työpaikan ja uuden kodin löytämiseen. Turvakotiin mahtuu 12 henkilöä lapsineen, ja turvakodissa saa asua enintään kuusi kuukautta.[[56]](#footnote-56) Länsi-Ukrainassa sijaitsevassa Vinnytsian kaupungissa on toiminut vuodesta 2018 turvakoti, johon mahtuu 30 naista lapsineen. Turvakodin osoite on salainen ja paikassa on vartijoita. Turvakodissa naisia auttavat sosiaalityöntekijät, lakimiehet ja psykologit.[[57]](#footnote-57)

Sukupuolten tasa-arvopolitiikasta vastaava asiamies Kateryna Levchenko kertoo Reuters-uutistoimiston elokuussa 2023 julkaisemassa artikkelissa, että joitakin naisten turvakoteja on muutettu taistelujen vuoksi siirtymään joutuneiden ihmisten majoitustiloiksi.[[58]](#footnote-58) UNFPAn 9.5.2022 julkaiseman lehdistötiedotteen mukaan kriisihuoneet alkoivat ottaa Venäjän hyökkäyksen jälkeen vastaan myös sotaa paenneita naisia ja lapsia. Tiedotteessa haastatellun järjestön asiantuntijan mukaan turvakodit ottavat silti edelleen vastaan lähisuhdeväkivallan ja perheväkivallan uhreja ja kaikki turvakodit ja kriisihuoneet ovat auki. Asiantuntijat ja erilaiset ohjelmat toimivat edelleen, mutta sota on aiheuttanut rajoituksia toiminnalle, esimerkiksi useat avustushenkilökunnan jäsenet ovat joutuneet pakenemaan.[[59]](#footnote-59) Rubryka-uutisisivuston artikkelissa haastateltujen Kiovassa sijaitsevien kriisihuoneiden ja Poltavan turvakodin edustajat kertovat, että tiloihin jätetään vapaita paikkoja myös perheväkivallan uhreille, vaikka he ottavat vastaan myös sotaa paenneita henkilöitä ja maansisäisiä pakolaisia. Vinnytsian kaupungissa sijaitsevan turvakodin johtajan mukaan maansisäisille pakolaisille on perustettu oma keskuksensa, joten turvakoti on palvellut edelleen Venäjän hyökkäyksen jälkeen varsinaista kohderyhmäänsä.[[60]](#footnote-60)

## Lähteet

Amnesty International 12.4.2024. *UKRAINE - AMNESTY INTERNATIONAL SUBMISSION FOR THE EUROPEAN UNION ENLARGEMENT PACKAGE 2024.* [*https://www.amnesty.eu/wp-content/uploads/2024/05/Ukraine\_AI-Submission-to-Enlargement-Package.pdf*](https://www.amnesty.eu/wp-content/uploads/2024/05/Ukraine_AI-Submission-to-Enlargement-Package.pdf) (käyty 8.5.2025)

Danish Refugee Council

11/ 2024. *DRC’s Legal Special Alert on Gender-Based Violence and Prevention of Violence Against Children: Issue 107.* <https://drc.ngo/media/djxnj44q/drc-legal-alert-special-issue-107-on-gbv-and-and-prevention-of-violence-against-children.pdf> (käyty 30.4.2025).

7.8. 2024a. *On Legal Consequences of GBV. DRC GBV Help Briefing Note 3.* Saatavilla Reliefweb-tietokannassa: <https://reliefweb.int/report/ukraine/drc-gbv-help-briefing-note-3-legal-consequences-gbv-enuk> (käyty 22.4.2025).

7.8.2024b. *On Legal Remedies for Domestic Violence Survivors. DRC GBV Help Briefing Note 6.* Saatavilla Reliefweb-tietokannassa: <https://reliefweb.int/report/ukraine/drc-gbv-help-briefing-note-6-legal-remedies-domestic-violence-survivors-enuk> (käyty 22.4.2025).

7.8.2024c. *On Domestic Violence: Understanding Nuances. GBV Help Briefing Note 5.* Saatavilla Reliefweb-tietokannassa: <https://reliefweb.int/report/ukraine/drc-gbv-help-briefing-note-5-domestic-violence-understanding-nuances-enuk> (käyty 22.4.2025).

The Fuller Project 11.12. 2023. *Ukraine’s domestic violence survivors are battling for justice.* <https://fullerproject.org/story/ukraines-domestic-violence-survivors-are-battling-for-justice/> (käyty 23.4.2025).

Government of Canada [päivitetty 21.5.2024]. *Providing much-needed shelter to SGBV victims in Western Ukraine.* <https://www.international.gc.ca/world-monde/stories-histoires/2024/shelter-refuges.aspx?lang=eng> (käyty 16.4.2025).

Global Protection Cluster 7 / 2024. *UKRAINE. Protection Analysis Update. The Critical Need for Protection amongst Armed Conflict and Violence.* <https://globalprotectioncluster.org/sites/default/files/2024-07/ukraine_protection_analysis_update_-_july_2024.pdf> (käyty 28.4.2025).

The Guardian 13.8.2024. *‘Can I complain while we’re at war?’: Ukraine’s domestic violence dilemma.* <https://www.theguardian.com/global-development/article/2024/aug/13/women-war-combat-ptsd-ukraine-domestic-violence-gender> (käyty 23.4.2025).

HIAS 31.1.2025. Rapid Needs Assessment: *GBV, PSS, and CP Needs, Risks and Barriers to Services in Sumska and Zaporizhzhia Oblast.* Saatavilla Reliefweb-tietokannassa: <https://reliefweb.int/report/ukraine/rapid-needs-assessment-gbv-pss-and-cp-needs-risks-and-barriers-services-sumska-and-zaporizhzhia-oblast-january-2025> (käyty 16.4.2025).

Human Rights Watch 16.1. 2025. *World Report 2025. Ukraine. Events of 2024.* <https://www.hrw.org/world-report/2025/country-chapters/ukraine> (käyty 23.4.2025).

IWPR (Institute for war & peace reporting) 11.7.2022. *Russian Invasion Overshadows Domestic Violence in Ukraine.* <https://iwpr.net/global-voices/russian-invasion-overshadows-domestic-violence-ukraine> (käyty 23.4.2025).

JurFem

10.10.2022. *Systematicity in domestic violence: problems of practice.* <https://jurfem.com.ua/en/systematicity-in-domestic-violence-problems-of-practice/> (käyty 28.4.2025).

12.10.2022. *Liability for “domestic violence” (article 126-1 of the Criminal Code of Ukraine): court practice*. <https://jurfem.com.ua/en/?s=126-1> (käyty 28.4.2025).

Ministry of Internal Affairs of Ukraine 30.3.2024. *The number of domestic violence cases has increased by 20%: the Ministry of Internal Affairs and Parliament are working to strengthen responsibility.* <https://mvs.gov.ua/en/news/kilkist-vipadkiv-domasnyogo-nasilstva-zrosla-na-20-mvs-ta-parlament-praciuiut-nad-posilenniam-vidpovidalnosti-1%20> (käyty 23.4.2025).

Ministry of Social Policy of Ukraine [päiväämätön]. *To Victims of violence.* <https://www.msp.gov.ua/en/otrymuvacham-sotsialnoyi-pidtrymky/postrazhdalym-vid-nasylstva-ta-torhivli-lyudmy/postrazhdalym-vid-nasylstva> (käyty 16.4.2025).

Reuters 3.8.2023. *Rising domestic violence is a hidden front in Ukraine's war.* <https://www.reuters.com/world/europe/rising-domestic-violence-is-hidden-front-ukraines-war-2023-08-03/> (käyty 23.4.2025).

Ukraina

2018. *Про запобігання та протидію домашньому насильству.* <https://zakon.rada.gov.ua/laws/show/2229-19#Text> (käyty 22.5.2025).

2001. *КРИМІНАЛЬНИЙ КОДЕКС УКРАЇНИ.* <https://zakon.rada.gov.ua/laws/show/2341-14#Text> (käyty 22.5.2025).

1984. *Кодекс України про адміністративні правопорушення*

*(статті 1 - 212-24).* <https://zakon.rada.gov.ua/laws/show/80731-10#Text> (käyty 22.5.2025).

UNFPA (United Nations population Fund)

13.2.2025. *Regional Situation Report. Ukraine Regional Humanitarian Crisis.* <https://www.unfpa.org/sites/default/files/resource-pdf/Ukraine%20Regional%20SitRep%2326%20-%20Q4%202024%20%28Final%20Approved%29.pdf> (käyty 16.4.2025).

9.5.2022. *Ukraine crisis rooms, created for survivors of domestic violence, now house survivors of war*. <https://www.unfpa.org/news/ukraine-crisis-rooms-created-survivors-domestic-violence-now-house-survivors-war> (käyty 16.4.2025).

[päiväämätön]. *How does crisis room for women work?* <https://ukraine.unfpa.org/en/GBV_crisisroom_eng> (käyty 16.4.2025).

UNHRC (United Nations High Commissioner for Refugees)

[päiväämätön]a. *GBV Services Provided by Government of Ukraine and Partners.* <https://help.unhcr.org/ukraine/gbv_gov/> (käyty 14.4.2025).

[päiväämätön]b. *UNHCR Partners Providing Free Consultation and Assistance.* <https://help.unhcr.org/ukraine/gbv_partners_assistance/> (käyty 14.4.2025).

UN Women

20.1.2025*. Series of training sessions for 100 police officers on responding to, classifying, and documenting cases of sexual harassment as an administrative offense.* <https://ukraine.unwomen.org/en/stories/novyny/2025/01/treninhy-dlya-100-politseyskykh-shchodo-reahuvannya-kvalifikatsiyi-ta-dokazuvannya-seksualnykh-domahan-yak-administratyvnoho-pravoporushennya>(käyty 30.4.2025).

5/2024. *Ukraine. National Report on the results of a comprehensive review at the national level on the implementation of the Beijing Declaration and Platform for Action (1995) in 2020-2024.* <https://www.unwomen.org/sites/default/files/2024-09/b30_report_ukraine_en.pdf> (käyty 17.4.2025).

La Strada Ukraine [päiväämätön]. *Contact details La Strada Ukraine.* <https://www.lastradainternational.org/la-strada-ukraine/>(käyty 14.4.2025).

Light of Hope

[päiväämätön]a. *Shelter for women.* <https://www.lightofhope.com.ua/en/shelter-for-women> (käyty 14.4.2025).

[päiväämätön]b.l*ight\_of\_hope\_shelter* [Instagram].<https://www.instagram.com/light_of_hope_shelter/> (käyty 14.4.2025).

Perrotta Berlin, Maria; Campa, Pamela; Krūmiņa, Marija; Paltseva, Elena; Pluta, Anna; Shpak, Solomiya (2024). ”Domestic violence legislation. Awareness and support in Latvia, Russia and Ukraine”. *Baltic Journal of Economics*, vol. 24, no. 2, s. 319–336. Saatavilla: <https://www.tandfonline.com/doi/full/10.1080/1406099X.2024.2426920> (käyty 23.4.2025).

Rubryka 24.1.2023. *Breaking Cycle of Violence: how women's shelters work in wartime.* <https://rubryka.com/en/article/pryhystky-dlya-zhinok-pid-chas-vijny/> (käyty 16.4.2025).

THL (Terveyden ja hyvinvoinnin laitos) [päivitetty 9.10.2024]. *Lähisuhdeväkivalta.* <https://thl.fi/aiheet/vakivalta/vakivallan-muodot/lahisuhdevakivalta> (käyty 30.4.2025).

USDOS (US Department of State) 23.4.2024. *Ukraine 2023 Human Rights Report.* <https://www.state.gov/wp-content/uploads/2024/03/528267-UKRAINE-2023-HUMAN-RIGHTS-REPORT.pdf> (käyty 25.2.2025).

Vox Ukraine 14.5.2024. *Will the new legislation help protect victims of domestic violence?* <https://voxukraine.org/en/will-the-new-legislation-help-protect-victims-of-domestic-violence> (käyty 22.4.2025).

\*\*\*

Національна соціальна сервісна служба України [Nationalja sotsialna servisna služba Ukrajiny] 1.4.2025. *Спеціалізованих служб підтримки осіб, постраждалих від домашнього насильства та насильства за ознакою статі станом на 01.04.2025.* <https://nssu.gov.ua/storage/app/sites/22/uploaded-files/sayt-zvit-spetssluzhbi-kviten.pdf> (käyty 17.4.2025).

РБК-УКРАЇНА [RBK-UKRAJINA]13.12.2024*. Как действовать, если вы стали жертвой домашнего насилия: разъяснение адвоката.* <https://www.rbc.ua/ukr/news/k-diyati-kshcho-vi-stali-zhertvoyu-domashnogo-1734071293.html> (käyty 5.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Vox Ukraine 14.5.2024; UN Women 5/2024, s. 39 [↑](#footnote-ref-1)
2. UN Women 5/2024, s. 41. [↑](#footnote-ref-2)
3. Lähteissä käytetään yleisesti lähisuhdeväkivallalle läheistä termiä perheväkivalta, joka on THL:n (Terveyden ja hyvinvoinnin laitos) mukaan yksi lähisuhdeväkivallan muodoista parisuhdeväkivallan ja seurusteluväkivallan ohella (THL [päivitetty 9.10.2024]). Rikoslain 126-1 §:ssä käytetty ukrainankielinen termi on домашнє насильство (translit. domašnje nasylstvo)(Ukraina 2001). [↑](#footnote-ref-3)
4. Vox Ukraine 14.5.2024. [↑](#footnote-ref-4)
5. Ukraina 2001. [↑](#footnote-ref-5)
6. Ukraina 1984. [↑](#footnote-ref-6)
7. Danish Refugee Council 7.8.2024c, s.1. [↑](#footnote-ref-7)
8. JurFem 10.10.2022. [↑](#footnote-ref-8)
9. Danish Refugee Council 7.8.2024a, s.1; РБК-УКРАЇНА 13.12.2024. [↑](#footnote-ref-9)
10. JurFem 10.10.2022. [↑](#footnote-ref-10)
11. Amnesty International 12.4.2024. [↑](#footnote-ref-11)
12. Perrotta Berlin et al. 2024, s. 322; JurFem 12.10.2022. [↑](#footnote-ref-12)
13. Perrotta Berlin et al. 2024, s. 322. [↑](#footnote-ref-13)
14. Perrotta Berlin et al. 2024, s. 322. [↑](#footnote-ref-14)
15. Danish Refugee Council 7.8.2024a, s. 2. [↑](#footnote-ref-15)
16. Danish Refugee Council 11/ 2024, s. 1–2. [↑](#footnote-ref-16)
17. Lain nimi on ”Laki Ukrainan hallinnollisia rikkomuksia koskevan lain muutoksista naisiin kohdistuvan väkivallan ja perheväkivallan ehkäisemisestä ja torjumisesta tehdyn Euroopan neuvoston yleissopimuksen ratifioinnin yhteydessä” (N:o 3733-IX) (Un Women 20.1.2025). [↑](#footnote-ref-17)
18. Un Women 20.1.2025. [↑](#footnote-ref-18)
19. Un Women 20.1.2025. [↑](#footnote-ref-19)
20. Un Women 20.1.2025; Danish Refugee Council 11/ 2024, s. 2. [↑](#footnote-ref-20)
21. Danish Refugee Council 11/ 2024, s. 2–3; РБК-УКРАЇНА 13.12.2024*.* [↑](#footnote-ref-21)
22. Danish Refugee Council 11/ 2024, s. 2–3; РБК-УКРАЇНА 13.12.2024*.* [↑](#footnote-ref-22)
23. Danish Refugee Council 11/ 2024, s. 2–3. [↑](#footnote-ref-23)
24. Ukraina 2018. [↑](#footnote-ref-24)
25. Vox Ukraine 14.5.2024. [↑](#footnote-ref-25)
26. Danish Refugee Council 7.8.2024b, s. 1–3. [↑](#footnote-ref-26)
27. Danish Refugee Council 7.8.2024c, s. 1. [↑](#footnote-ref-27)
28. Ministry of Social Policy of Ukraine [päiväämätön]. Perheväkivallan ja sukupuolittuneen väkivallan uhreille tarkoitettujen palveluiden saatavuus alueittain 1.4.2025 päivätyn tilanteen mukaan löytyy Ukrainan kansallisen sosiaaliviranomaisen sivuilta: <https://nssu.gov.ua/storage/app/sites/22/uploaded-files/sayt-zvit-spetssluzhbi-kviten.pdf>. [↑](#footnote-ref-28)
29. UNHRC [päiväämätön]a. [↑](#footnote-ref-29)
30. La Strada Ukraine [päiväämätön]. [↑](#footnote-ref-30)
31. Ministry of Social Policy of Ukraine [päiväämätön]. [↑](#footnote-ref-31)
32. UNHRC [päiväämätön]b. [↑](#footnote-ref-32)
33. USDOS 23.4.2024, s. 42. [↑](#footnote-ref-33)
34. Human Rights Watch 16.1. 2025. [↑](#footnote-ref-34)
35. Global Protection Cluster 7 / 2024, s. 11. [↑](#footnote-ref-35)
36. Ministry of Internal Affairs of Ukraine 30.3.2024. [↑](#footnote-ref-36)
37. Danish Refugee Council 11/ 2024, s. 1. [↑](#footnote-ref-37)
38. The Guardian 13.8.2024. [↑](#footnote-ref-38)
39. The Fuller Project 11.12. 2023. [↑](#footnote-ref-39)
40. USDOS 23.4.2024, s. 42. [↑](#footnote-ref-40)
41. IWPR 11.7.2022. [↑](#footnote-ref-41)
42. The Fuller Project 11.12. 2023. [↑](#footnote-ref-42)
43. Danish Refugee Council 11/ 2024, s. 1. [↑](#footnote-ref-43)
44. IWPR 11.7.2022. [↑](#footnote-ref-44)
45. Global Protection Cluster 7 / 2024, s. 11. [↑](#footnote-ref-45)
46. UN Women 5/2024, s. 38. [↑](#footnote-ref-46)
47. Національна соціальна сервісна служба України 1.4.2025. Turvakotien ja kriisihuoneiden sijoittuminen alueittain 1.4.2025 tilanteen mukaan löytyy Ukrainan kansallisen sosiaaliviranomaisen sivuilta ukrainan kielellä: <https://nssu.gov.ua/storage/app/sites/22/uploaded-files/sayt-zvit-spetssluzhbi-kviten.pdf>. [↑](#footnote-ref-47)
48. Ministry of Social Policy of Ukraine [päiväämätön]; Національна соціальна сервісна служба України 1.4.2025. [↑](#footnote-ref-48)
49. Kriisihuoneet ovat tarkoitettu perheväkivallan uhreiksi joutuneille naisille. Kriisihuoneiden sijainnit ovat salaisia, ja niihin voi hakeutua poliisin tai sosiaalityöntekijän avulla. Huoneissa lasten ja naisten turvallisuus taataan, ja niissä tarjotaan ympärivuorokautista asiantuntijatukea ja apua pysyvän majoituksen löytämiseen. (UNFPA [päiväämätön]). [↑](#footnote-ref-49)
50. UNFPA 13.2.2025, s. 5. [↑](#footnote-ref-50)
51. Vox Ukraine 14.5,2024. [↑](#footnote-ref-51)
52. Rubryka 24.1.2023. [↑](#footnote-ref-52)
53. HIAS 31.1.2025, s. 7–8. [↑](#footnote-ref-53)
54. HIAS 31.1.2025, s. 3. [↑](#footnote-ref-54)
55. Light of Hope [päiväämätön]a; Light of Hope [päiväämätön]b. [↑](#footnote-ref-55)
56. Government of Canada 21.5.2024. [↑](#footnote-ref-56)
57. Rubryka 24.1.2023. [↑](#footnote-ref-57)
58. Reuters 3.8.2023. [↑](#footnote-ref-58)
59. UNFPA 9.5.2022. [↑](#footnote-ref-59)
60. Rubryka 24.1.2023. [↑](#footnote-ref-60)